khistorydata/jeongjo-sjw-relations huggingface dataset:
정조 16년
李冕膺以訓鍊都監言啓曰今九月初十日光陵幸行時東營集春營入直御營廳軍以訓局餘軍前期一日替代事自兵曹節目啓下矣東營軍五十名哨官洪範源集春營軍五十名哨官宋履成率領與御營廳軍前期一日替代入直還宮後還爲替直而竝待標信擧行之意敢啓傳曰知道
정조 16년
李冕膺以禁衛營言啓曰今九月初十日光陵幸行時本營軍兵留都事命下矣弘化門則哨官梁鎭衡左哨軍八十三名集賢門則把摠李寅植左哨軍十五名建陽門則哨官李海鎭敎鍊官金希文左哨軍十名銅龍門則哨官朴思勉中哨軍四十名率領入直新營則千摠李澄萬騎士將沈寬鎭哨官李德純廉億齡敎鍊官徐德彬騎士二十五人別破陣五名兼別破陣二名工匠牙兵三十五名率領入直南別營則哨官沈禹相別騎衛二人別破陣十名率領入直火藥庫則哨官林洽別破陣七名兼別破陣五名率領守直之意敢啓傳曰知道
정조 16년
李冕膺以御營廳言啓曰今此幸行時東營集春營入直步軍以訓局餘軍前一日替代事自兵曹節目啓下矣今初九日東營集春營入直將官步軍待標信與訓局餘軍替代出用而還宮後還爲替直之意敢啓傳曰知道
정조 16년
禮曹單子南關王廟關王龍袍內拱氅衣改備吉日今二十五日卯時擧行云句管堂上一員進去看檢事分付何如判付啓依所啓施行今日旣行事更告事由近於瀆褻待吉日修改兺爲之爲良如敎
정조 16년
正言李明淵疏曰伏以尹永僖畿沿之謫不可因邊將時事則今於特放之命政院之不捧傳旨誠似乎過矣然而永僖向來所犯旣係視逆如常則謫雖緣於他罪放則歸於全赦此政院所以爭難者亶出於嚴堤坊之義可謂得惟允之責而無可罪之端矣去夜連接小報以此事院臣之罷削相續臣實繞壁憂慨竊慮夫殿下是擧無奈不致三思者乎臣願承旨處分一竝還收永僖則更以本罪罪之亟施島配之典焉臣陪駕當次嫌於規避昨日賓對獨膺臺牌臨時塞責之啓略及釀戶靡穀之弊矣聖敎鄭重或慮其設禁而難行則不如無禁兪其言不允其請大聖人謨事愼始之至意臣不勝欽誦讚歎第伏念朝家法令雖甚微至細之事苟或違拂民情則誠無以得行焉而若果順民而令何憂乎難行哉目今民情所願莫切於禁酒萬口一談惟患命下之不亟蓋緣比多樂歲人不惜豪擧之費故行處壚帘遂射其利競效轉尙以至於極繁而今値年穀不登民食漸艱飮者亦悟其爲禍釀者亦憂其害人也而雖欲自止業習難改則飮者反願擧世無酒釀者反願擧世不飮近每有訛言相告謂有禁令夫以飮者釀者之心尙慮其必可禁如此況不飮不釀者之公願又況飮者之父母妻兒切己之願乎若其悍然不願懼違私慾者是酗迷之徒攘竊之奸也殺固無惜何恤乎失望失業哉夫願者至多而是不願者至少而非則此必可行之法也且物極必反在理無疑殿下誠一發令則不日丕應之效當驗臣言之非妄矣若其禁之之法無如統戶相保如宮墻外痘疫摘奸之法則必無容奸僞綜密不亂而又須令各其洞契尊位掌其禁戢統內有犯則五戶受罪契內有犯則尊位亦有其罰而至於自官出禁則三司五部俱必有弊須令備局專管大臣及有司堂上每無時招致戶兵曹惠廳軍門等米布衙門吏隷使之行禁則當無捧賂擾民之弊矣凡人家祭葬及劑藥婚宴之需必令先期受保於統首及尊位粘呈備局許釀然後得釀而過其當用之日尙藏其餘則亦以禁釀論可也惟此統契相禁也吏隷權差出禁也人家大事許釀也三擧則禁法無餘蘊矣若其節目之詳臣固才疎亦恐煩猥不敢一一至如禁釀之律士庶人刑推一次朝官限年禁錮無致太重而反啓掩匿太輕而頑不懲畏則亦庶可以永久遵行矣然而以今民願苟得上令自當無犯何待法律哉臣亦嗜飮貧未免沽酒之食而深念大同之淸自臣口發此言伏願聖明察其衷而納其愚先命京兆揭榜通衢曉諭朝家德意本爲生民之艱食欲其節虛費歸實用而指日爲期使之斷釀則民必歡欣感泣莫敢有不願者矣三南饑饉之地尤是急務京畿及諸道亦宜一體嚴禁而關西侈釀或至有一斗米燒作一鐥露一夫一醉可作十口之飽者最先痛禁斷不可已也臣無任云云省疏具悉聖人言曰去食去兵不可去信以今俗習紀綱之不古猶且執以爲鎔鑄駕馭之欛權者悠悠一念在於不出不可行之令以視信於人爾當觀夫朝家御極以後有發旋收之令者乎爾以此敎爲信然須反觀於酒禁可乎糜穀非不知也耗財非不知也決知其設禁而酒猶苦也此所以鄭重等語略及於前批者今爾疏陳之方略一曰統契相禁也二曰大臣備局堂上專管米布衙門吏隷權差禁吏也三曰人家大事許釀也五家作統乃國朝金石之舊典豈不誠美好而在昔五衛團束之時紀律嚴明士民用命而已有漸弛之歎至于近來不特有其名而已今爲禁酒而作統則旣異軍制又違籍法而無長果孰主張洞契尊位掌禁之說廟堂替行訟獄之事萬萬不成體形唉哉他司吏隷又何辜爲此食楊役高之役乎至於人家大事爾亦許釀然則小事之混釀又當令何司禁察乎惜乎書生之不識時務也又若用律輕重爾請亦有不然者於民而杖之刑之而不從於士夫而禁錮竄逐而不率則更施何許之律然後得以立威行令耶雖遠求諸上古淳厖之時千鐘百觚史稱堯舜周公不徹而仲尼無量且以大禹治洪水驅猛獸之巍勳蕩烈特疏而不之禁焉蓋酒出於穀穀不播則酒可禁烏在乎烝民乃粒萬世永賴也予雅不閑麴味粗聞惡旨之戒而事不可不先看分數故曰決知其設禁而酒猶昔也仍傳曰此批答令京兆布示坊曲若有必可禁之策而批旨中有未及照燭者朝官上疏士庶言于判堂事知委
정조 16년
壬子九月初八日辰時上御誠正閣藥房入診入侍時都提調洪樂性提調徐有隣副提調徐邁修左承旨林濟遠右承旨李家煥假注書韓翼鎭記事官徐有聞林景鎭檢校直閣南公轍醫官金光國李惟鑑李敬培李翊臣白成一吳仁豐李周憲以次進伏訖樂性曰日寒稍緊聖體候若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰元子宮氣候若何上曰好過矣樂性曰醫官待令當入診乎上曰置之可也上曰卿之筋力能無難於留都乎樂性曰臣旣不得陪扈不勝耿結而留都則無異在家豈敢辭乎上曰祗迎處稍遠是可爲念也樂性曰當擔舁而進矣上曰今番幸行道路別無大段橋梁將不費民力云誠幸矣楊州官舍定以宿所而卿則曾所熟知矣房舍何如樂性曰內東軒稍勝而有小庭矣上曰卿家過諡定在於十五日云欲多速賓客乎樂性曰將盡請朝廷矣上曰人家此等大禮廣邀賓客誠好事而近來或有不肯往者良可歎也當於是日致祭於先卿及貴主矣樂性曰厚被國恩至此不勝惶感而亦切愴想之私矣仍飮泣不已上曰卿今年踰七耋致位上相今爲延諡之禮榮孝極矣何必過自悼傷乎卿孝子尙記先朝時卿畢制後入侍事予至今感歎矣先卿在世時卿能養志古人之斷指嘗糞雖云難矣而猶可謂斯須可辦者則豈能及於如卿平日養志者乎今諡宴欲設風樂乎樂性曰然矣上曰雖無近例當賜樂矣樂性曰聖恩及此益不勝感泣矣邁修曰今番楊州試取時處所以何處爲之乎上曰以東軒爲之可也出擧條樂性等先退上命書傳敎曰領敦寧先卿靖惠公延諡當行於十五日云令該曹優送祭需宣諡日遣官致祭於故重臣貴主祠宇一體遣官致祭又命書傳敎曰承旨前望單子入之待下批牌招察任前承旨徐榮輔今無難安之端許遞傳旨勿施一體牌招又命書傳敎曰未肅拜兵曹堂上許遞前望單子入之待下批牌招察任命退承史以次退出
정조 16년
壬子九月初八日巳時上御重熙堂右承旨入侍時右承旨李家煥假注書金履載記事官徐有聞林景鎭以次進伏訖上命書傳敎曰論以紀律豈止於罷職薄勘而所深思者後弊也然以兩罪俱發有處分矣領軍隔日前訓將徐有大敍用復授前任牌招傳授命召又命書傳敎曰旣曰事關風敎罪止假銜汰去非不知刑政之倒置特念方長之義而然也更聞事實則書下傳旨草者他承宣也入稟者亦非知申云則始可論不書傳旨之罪矣幺麽假官之犯此無前之罪專由於紀綱前假注書洪樂游絶島勿限年定配上曰左參贊李𡊠知義禁趙鼎鎭許遞其代令該曹口傳差出出榻敎命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨徐榮輔坐直右副承旨金孝建坐同副承旨李冕膺坐直注書李海淸仕一員未差假注書金履載仕直事變假注書安廷善仕
정조 16년
金孝建啓曰大司憲李鼎揆陳疏入啓執義李東稷持平張至冕未肅拜掌令權坪趙彦哲在外持平嚴耆呈辭監察茶時之意敢啓傳曰知道
정조 16년
徐邁修啓曰刑曹參議尹行任除拜後過三日不爲出肅依定式推考警責仍卽牌招察任何如傳曰允
정조 16년
李冕膺啓曰今此幸行時本院印信當爲齎去禮曹印信一顆留院時取用何如傳曰允
정조 16년
徐榮輔啓曰左參贊鄭好仁以政府西壁當爲隨駕而守宮大將前已受點何以爲之敢稟傳曰守宮大將改付標以入
정조 16년
以承旨房望傳于金孝建曰禮兵換房
정조 16년
傳于徐榮輔曰摠管中以每品隨駕人許遞前望單子入之
정조 16년
以黃海監司李敬一上疏傳于林濟遠曰但當知罪何敢拖長文過之說重添屑越之罪乎還下送捧納承旨推考
정조 16년
以摠戎使李邦一狀啓依兵曹節目敦化門外留陣事傳于徐榮輔曰多日經宿之時大路留都之軍摠太少隨駕訓局步軍一哨除留留都陣而東營等處訓局軍亦勿替代竝屬於留都陣此狀啓改修正上送事分付
정조 16년
徐榮輔啓曰標信去來何等重大而俄者東營集春營軍兵替代標信有還入之敎而未及承敎之前宣傳官已爲祗受則所當卽納標信仍以祗受之意來告則本院自當入稟擧行而宣傳官之更以標信任自往傳還入之意者事未前有萬萬驚駭當該宣傳官所當重勘而本院請推之外無他可施之罰何以爲之敢稟傳曰事過後從重決棍
정조 16년
傳于林濟遠曰東道各陵都承旨左承旨奉審順康園則右承旨奉審以來
정조 16년
李冕膺以兵曹言啓曰今此光陵幸行時本曹堂上侍衛當爲備員而參判李洪載參知權以綱守宮參議有闕之代令該曹口傳差出待下批牌招以爲備員之地何如傳曰允
정조 16년
吏曹口傳政事以李文會爲兵曹參議
정조 16년
徐榮輔以兵曹言啓曰今此幸行時隨駕官前承旨沈煥之時無職名依例口傳付軍職何如傳曰允
정조 16년
兵曹口傳政事副司直單沈煥之
정조 16년
徐榮輔以兵曹言啓曰今九月初十日大駕詣光陵展謁時左邊捕盜大將趙圭鎭以善騎別將隨駕右邊捕盜大將以御營大將隨駕矣在前如此之時有曾經捕將權察之例限回鑾間留都禁衛大將李漢豐姑令權察何如傳曰允
정조 16년
徐榮輔啓曰因兵曹草記光陵展拜時左邊捕盜大將趙圭鎭以善騎將隨駕右邊捕盜大將趙心泰以御營大將隨駕回鑾間留都禁衛大將李漢豐姑令權察事允下矣權察捕盜大將李漢豐卽爲牌招聽傳敎何如傳曰允
정조 16년
徐榮輔以兵曹言啓曰依下敎承傳宣傳官李身敬李甲會處軍摠實數不能仰對委折拿入査問則所供內隨駕軍摠事當例令各該營書送宣傳官廳以備下問而今日始使書來未及仰對惶恐遲晩云其所擧行極爲駭然所當請汰而旣有査問草記之命爲先捧供以入之意敢啓傳曰姑爲放送
정조 16년
李冕膺以吏曹言啓曰新除授宗簿寺直長任光白呈狀內矣身本職除拜時與吏曹參議徐邁修有內外從應避之嫌不可冒沒供職卽爲入啓變通云矣旣與除拜時銓官相避則法不當仍置原望筒勿施何如傳曰允
정조 16년
徐榮輔以留都大臣意啓曰明日大駕擧後都城各門初昏時閉門啓東時開門事及權閉都城門還宮日量宜預開觀光士女弛禁事已自兵曹啓下矣城門旣已早閉晩開則巡邏亦當早發而晩罷待南山擧烽火發巡趁啓東時撤還此意令漢城府知委各部使閭巷人俾各知悉亦爲分付於巡邏營門及左右捕廳左右巡廳何如傳曰允
정조 16년
徐榮輔以留都大臣意啓曰臣承命留都一依兵曹啓下事目率令扈衛軍官軍士今日申時量結陣扈衛之意敢啓傳曰知道
정조 16년
徐榮輔以訓鍊都監言啓曰依摠戎廳狀啓判付本局隨駕步軍中一哨一百二十二名及御營廳東營集春營替直軍一百名不爲替直竝爲定送於摠戎廳留都陣之意敢啓傳曰知道
정조 16년
徐榮輔以守禦廳言啓曰今此光陵幸行時各營諸色標下餘軍量宜作隊將官率領留待入直本營事自兵曹節目啓下矣本廳中軍邊慶遇別破陣四十名量宜作隊率領將官今月初九日申時量依例留營入直之意敢啓傳曰知道
정조 16년
徐榮輔以御營廳言啓曰依兵曹追啓下節目東營集春營入直步軍勿爲替代各該將官率領仍直以四哨軍隨駕之意敢啓傳曰知道
정조 16년
李家煥以義禁府言啓曰前假注書洪樂游絶島勿限年定配事承傳啓下矣洪樂游慶尙道巨濟府勿限年定配而以承傳內辭意具罪目依例發遣府羅將押送配所何如傳曰允
정조 16년
大司憲李鼎揆疏曰伏以邦基泰磐茀祿綿昌尺衣漸長於三歲聖節復回於是月臣民忭祝曷有其極仍伏念臣空疎鈍劣一賤品耳特以記舊之聖眷偏荷不世之洪造從前踐歷已踰涯分居常愧懼若隕淵谷不意致祭之命特降於先院進秩之榮畏及於臣身半年之間亞尹寵擢者一憲長蒙點者再除旨聯翩鄕隣聳觀臣且驚且惶相對闔門諸族自不覺感淚之盈襟第以螻蟻之微亦切狗馬之戀必欲一覲耿光則廉隅有不暇顧者跋涉登途趨到近畿未及叩謝得蒙恩遞適當誕辰之不遠義重候班之進參跧伏城闉之下未滿一旬而乃於千萬意外復以臣爲司憲府大司憲惟此職名卽古所稱都御史也苟非地望人器之峻截風裁言議之動盪則例不得冒居是任者明矣是故歷數嶠南前後膺是職者幾希方當材彦林立之時聖鑑在上奚取於如臣散樗無用之質而誤恩之加若是頻繁耶策駑馬而追風則蹄必蹶矣驅蛟蝱而負山則力不勝臣之過福之災負乘之戒固不足恤而以聖上則誓之明豈可放倒名器不小愼惜也哉惟是聲討是急幸行在卽章皇出肅冒沒行任而自顧譾劣之品斷無一向承膺之望玆不得不疾聲呼籲於天地父母之前伏乞聖明察臣鹵下之姿特許由中之懇亟遞臣所帶之職以重公器以安私分俾得退處田野歌詠聖澤千萬至祝臣旣不以言官自處則今於乞免之章固不宜贅及他說而亂逆層生王章未伸有不容泯默敢此附陳焉噫嘻痛矣星漢犯上之罪九宗通天之罪大臣請討之三司爭執之章甫繼陳之實是擧國共公之大論而夫何聖批一味靳允迄至于今天誅尙稽輿憤益切向來疏儒之踰嶺也臣亦力疾隨行纔到半程諸症越添淹留旅店調治失宜未免擔舁徑還脩門抱函之列身不與焉文陛前席之夜跡亦阻矣徒切寢皮之憤莫攄碎首之願有臣如此生不如死大抵根本已固窩窟未破故搢紳之列有李晴之凶悖鄕曲之間出安寵之變怪隨處迭發莫非聲氣之相通換面閃出皆是腸肚之交連則此輩之罪惡雖殊塗而正是一而二二而一者也此若因循而置之則又不知何樣禍機伏在何處伏願殿下穆然三思廓揮乾斷星漢父子竝令嚴鞫得情九宗罪惡亦施孥戮當律而李晴則亟允臺啓安寵則申嚴嶺査以肅天討永拔禍本使義理彰明亂逆懲畏焉抑臣在道十餘日目下所見有此略陳者今年風水之災三南同被而嶺南一道最爲甚焉穀價騰踊民情遑急方秋若此來春可知減糴代穀之命以錢替布之令寔出我聖上保赤子之聖念幾萬生靈將以仰哺於蔀屋之下攢手於荒野之中臣實欽頌之不已而第伏念喣濡撫摩之方懷保接濟之策都係於守宰之慈良臣意則無論文蔭武抄擇善賑良手勿拘常格隨闕差送得以措劃方便奠接飢口則朝家之惠澤可以下究民生之困瘁可以少蘇矣雖然所以究惠澤而蘇民困者惟在於蓄積之精實而竊聞列邑倉庫間或有犯分傾儲之弊如許邑宰將何以責以賑濟乎臣謂或令道臣嚴査或遣繡衣廉察俾有一分賙濟之實效正爲今日之急務也臣無任云云答曰省疏具悉不允嶺南傾庫犯分邑誠如卿言極爲駭然道伯聵乎何以任他令廟堂査奏卿其勿辭行公
정조 16년
壬子九月初九日辰時上御重熙堂左副承旨入侍時左副承旨徐榮輔記事官李海淸徐有聞林景鎭以次進伏訖上曰坡平府院君奉祀孫誰也知入可也賤臣承命出回奏曰顯陵令尹五榮爲十五代孫云矣命榮輔讀公事書判付訖命退承史以次退出
정조 16년
都承旨徐邁修隨駕宿左承旨林濟遠隨駕宿右承旨李家煥隨駕宿左副承旨徐榮輔隨駕宿右副承旨金孝建隨駕直同副承旨李冕膺隨駕直假承旨申耆守宮安廷玹守宮注書李海淸隨駕宿一員未差假注書金履載隨駕直事變假注書安廷善守宮直
정조 16년
大駕詣樓院晝停所入幕次後內閣政院玉堂藥房朝廷二品以上六曹堂上兩司長官口傳問安答曰知道
정조 16년
大駕詣楊州入衙後內閣政院玉堂藥房朝廷二品以上六曹堂上兩司長官口傳問安答曰知道
정조 16년
徐邁修啓曰禮貌官來言百官稟旨就次傳曰知道
정조 16년
傳于李家煥曰水原邑內儒生去五月朔應製時賦二下一幼學閔榮元大典通編一件二下二幼學李龍鎭二下三生員李得養各食物米一石三上生員崔之聖食物米十斗三中生員申光軾食物米七斗三下幼學尹絖草三下幼學權佑各食物米六斗次上進士許暕李澤生員李延泰幼學洪始瀅沈秀永李弘德鄭世豐尹持昇林勉喆各食物米五斗賜給
정조 16년
傳于李家煥曰水原邑內儒生應製去閏四月朔賦三中一幼學任禹常正音通釋一件二中二生員李延泰三中三幼學權佑三中四幼學金若水沈日魯各紙一卷次上幼學李弘德尹絖尹持昇洪天浩尹持喆趙萬元洪始瀅黃明漢各筆二枝墨一笏賜給
정조 16년
傳于李家煥曰水原邑內儒生應製去六月朔賦二下一生員李延泰直赴庭試會試三下幼學趙萬元直赴式年監試會試三中幼學鄭世豐直赴本邑公都會額外草三中幼學林勉喆米五斗大口三尾三下幼學尹持昇尹持喆進士許暕幼學黃明漢各米四斗大口二尾草三下幼學洪天浩柳聖儀李龍鎭各米三斗大口二尾次上幼學李弘德金鍾華李仁尙林周喆通德郞申大奎幼學洪樂韺任禹常任百謙沈秀永金致聖權佑沈日魯嚴栽申百顯洪始瀅尹得吉李尙眞閔榮元金聖運李厚德任百豐朴周陽嚴載沈晉恭沈鼎魯曺豐振各米二斗大口一尾賜給
정조 16년
傳于李家煥曰水原邑內武士去六月朔試射時閑良李勉偉柳葉箭貫一中邊三中閑良韓道裕貫一中邊二中直赴殿試閑良李道英貫一中邊一中直赴會試出身李東述等十一人邊二中各米五斗出身李弘龜等七人貫一中嘉善李得弘等四十二人邊一中各米三斗賜給
정조 16년
壬子九月初十日寅時上詣光陵擧動入侍時都承旨徐邁修左承旨林濟遠右承旨李家煥左副承旨徐榮輔右副承旨金孝建同副承旨李冕膺記事官李海淸假注書金履載記事官徐有聞林景鎭檢校提學吳載純檢校直提學徐有防檢校直閣徐龍輔尹行任南公轍檢校待敎金祖淳以次隨駕鼓三嚴左通禮跪啓請外辦上具戎服乘轎由延生門出弘化門興仁之門歷入東關王廟行禮詣碑閣奉審訖御幕次命東廟守直官邊將除授守僕軍士等米布題給敎榮輔曰以植炬之有弊使之限鍾巖待令當少住幕次待昧爽前進以此分付可也天且明上乘馬進發到美阿里上降馬少駐內局提調徐有隣進前曰朝寒甚峭侵曉動駕聖體若何上曰別無所損矣敎有隣等曰到此山勢益奇壯故爲之少留卿等則必慣見此地亦知玆山之信美乎仍指東北方而敎曰彼斗起壁立者卽所謂萬丈峯也秀麗淸淑之氣磅礴盤結而迤迤蜿蜿湊向王城實令人愛玩不已嘗聞堪輿者遇風水佳處輒喜而欲舞此言良非過也有隣等曰自此峯而西迤爲白岳爲仁王則此山便是都城之龍脈而奇峯疊嶂迭起屢伏信乎天作之不偶矣駕到樓院晝停所上命榮輔書御題四韻詩以野次題萬丈峯爲題詩曰大龍抽正榦千里勢蜿蜒劍佩趨環闕珪璋儼拱天基宏於萬世功博屢豐年過路聞絃誦剩敎一壑專仍命示閣臣承史侍衛諸臣敎榮輔曰百官軍兵輪回食代後來奏可也少頃上命榮輔頒軍令左通禮跪啓請外辦上乘馬進發駕到長水院輦路過前前右議政金鍾秀家爲數帿場上敎榮輔曰前前右相家遣史官諭問賤臣承命往傳京畿監司徐鼎修楊州牧使李敏采祗迎路左上命前詣楊州府五里外以旗鼓迎接駕過西五郞峴鼎修等率旗鼓跪迎上命除軍禮仍詣楊州府御東軒少頃御射亭御射貫革二巡每巡各一中兵曹判書李秉模京畿監司徐鼎修壯勇營兵房金持默楊州牧使李敏采廣州府尹沈晉賢高陽郡守吳載光各射一巡載光一中諸臣皆無獲敏采曰北漢移轉米一千四百二十二石零私受米一千六百十九石或値年穀不登之時則原穀捧留本色耗條作錢上納而守牒軍官別破陣麻田屯牙兵身米亦有以錢代納之例矣目今民願皆在於此故敢此仰達矣上曰依近例從民願爲之可也京畿監司徐鼎修曰抱川民瘼該縣監姑未及來待無以詳知而本縣亦有守禦牙兵米民情之願爲作錢與楊州一般矣上曰依爲之出擧條大駕出宮後邁修濟遠家煥分詣東七陵及康陵泰陵懿陵順康園奉審至是竝以無頉回奏上答以知道日暮榮輔稟環衛軍兵懸燈上答以知道命諸臣權退諸臣以次退出
정조 16년
行都承旨李秉鼎隨駕宿左承旨林濟遠隨駕宿右承旨李家煥隨駕直左副承旨徐榮輔隨駕直右副承旨李文會隨駕宿同副承旨未差假承旨申耆守宮直安廷玹守宮直注書李海淸隨駕宿一員未差假注書金履載隨駕直事變假注書安廷善守宮直
정조 16년
大駕詣光陵入齋室後內閣政院玉堂藥房朝廷二品以上六曹堂上兩司長官口傳問安答曰知道
정조 16년
大駕還詣楊州入衙後內閣政院玉堂藥房朝廷二品以上六曹堂上兩司長官口傳問安答曰知道
정조 16년
徐榮輔以備邊司言啓曰臣於大駕還到楊州行在之際承命落後侵暮入來始聞西班大臣坐問安班依例請來承旨而承旨互相推諉不卽出赴以致問候常禮之不免遲延揆以國體固以寒心而承宣之慢不從大臣之令亦關紀綱當該承旨亟施譴罷之典斷不可已敢啓傳曰朝廷之不尊由於大臣之不尊百隷之怠慢猶可禁飭況號令百司之承宣身自犯之乃若此不可以一時推諉之罪略施薄勘在班不卽接待之諸承宣施以不敍之典身爲一院之長目見下位駭擧則自往可也豈或任他都承旨遞差軍士房則各營單擺開取稟未畢容有分揀而僚員雖不請罪下吏獨不禁飭乎爲先從重推考可也
정조 16년
承旨前望單子入之李秉鼎李文會落點
정조 16년
有政吏批判書李文源病參判李在學進參議未差右承旨李家煥進啓曰判書李文源未隨駕參議未差小臣獨政未安何以爲之敢稟傳曰仍爲之以申在德爲監察閔斗爀爲引儀尹鎰爲光陵參奉金履顯爲顯陵令權尙熺爲掌樂僉正尹五榮爲光陵令兪漢謨爲兵曹參知行司直吳載純今加輔國特加一資事承傳
정조 16년
兵批判書李秉模進參判李洪載守宮參議權以綱守宮參知兪漢謨未肅拜左副承旨徐榮輔進副司直李益運李溆竝單付
정조 16년
林濟遠啓曰禮貌官來言百官稟旨就次傳曰知道
정조 16년
光陵親祭報府亞獻官左議政蔡濟恭終獻官判府事朴宗岳贊禮禮曹判書閔鍾顯典祀官奉常正李羽晉陵司令林尙熺執禮原任待敎金祖淳執尊司僕正李庚運大祝直閣南公轍祝史校理金熙朝齋郞兵曹正郞尹魯東贊者引儀金東覽崔慶鎭謁者引儀任希澤假引儀李命心贊引兼引儀許㬘假引儀秦潚祭監監察韓始裕李宗明
정조 16년
行都承旨洪明浩齋宿行左承旨李得濟齋宿行右承旨李祖承齋宿左副承旨申耆齋宿右副承旨洪義榮齋直同副承旨李文會齋直注書李海淸齋宿一員未差假注書金履載齋直事變假注書安廷善仕
정조 16년
大駕還詣樓院晝停所入幕次後內閣政院玉堂藥房口傳問安答曰知道
정조 16년
大駕詣摛文院入堂內後內閣政院玉堂藥房口傳問安答曰知道
정조 16년
李文會啓曰備邊司郞廳來言今日賓廳日次而動駕相値頉稟云矣敢啓傳曰知道
정조 16년
李文會啓曰今日朝廷問安大臣請承史故臣文會進往班次則承傳色已下而只一重臣外無他卿宰來詣者有關國體事甚未安未參諸宰推考何如傳曰國綱所在極爲駭然竝罷職先捧現告還宮後捧傳旨可也
정조 16년
禮曹判書前望單子入之鄭好仁落點
정조 16년
有政吏批判書李文源病參判李秉鼎參議徐邁修同副承旨李文會進以徐龍輔爲大司憲尹行任爲大司諫
정조 16년
吏批再政以林濟遠爲大司諫
정조 16년
以大司憲望筒傳于李文會曰大司憲以別雲劍進未肅拜持平許遞前望單子入之待下批牌招使之先隨駕後謝恩
정조 16년
持平前望單子入之金羲淳落點
정조 16년
承旨前望單子入之沈煥之李庚運朴奎淳李得濟落點
정조 16년
承旨前望單子入之洪明浩李祖承洪義榮落點
정조 16년
李文會啓曰新除授承旨洪明浩李祖承洪義榮方在罷散中何以爲之敢稟傳曰敍用
정조 16년
大司諫前望單子入之李家煥落點
정조 16년
吏批三政以姜忱爲校理李錫夏爲副修撰金履素爲左參贊曺允大爲禮曹參判徐榮輔爲刑曹參議李文源爲宗廟提調尹塾爲宗簿提調李𡊠爲內資提調李漢豐爲軍器提調鄭存中爲瓦署提調金達淳爲南學敎授南公轍爲司僕正京畿監司徐鼎修今加嘉義楊州牧使李敏采今加嘉善已上加資事承傳
정조 16년
兵批判書李秉模進參判李洪載參議權以綱病參知兪漢謨入直左副承旨申耆進以李東郁爲都摠管
정조 16년
以藍浦縣監望筒傳于洪明浩曰穡事民情不可不擇差況數遞之餘乎以玉堂奉命人中差遣
정조 16년
吏批四政以曺允遂爲藍浦縣監
정조 16년
申耆啓曰楊州暗行御史金達淳今方入來復命而有入侍之命矣方在罷散中令該曹口傳付軍職冠帶常仕何如傳曰允敍用
정조 16년
以楊州暗行御史金達淳書啓傳于申耆曰申飭之下兵曹下屬之依舊討索於綠楊驛卒者無論前例之如何今番飭敎之下本兵所管之如是犯科可謂不可使聞兵判推考嚴加査出痛治懲後草記所謂標旗捧持軍之索前例於各邑尤爲痛惡除尋常嚴棍得情照律重治草記旗軍若此捧持之同情可知亦爲査治事分付
정조 16년
傳于洪義榮曰水原邑內武士去七月朔試射時直赴柳聖百柳葉箭貫一中邊二中筒介一部閑良鄭履權邊三中木二疋出身尹致宰貫一中邊一中木布各一疋出身鄭益華等四人邊二中各箭竹四十介賜給
정조 16년
傳于洪義榮曰水原邑內武士去八月朔試射時出身李益弘等三人柳葉箭邊三中各木二疋閑良尹穦等三人貫一中邊一中各木布一疋出身朴普慶等十三人邊二中各扇二柄賜給
정조 16년
傳于洪義榮曰水原邑內武士今九月朔試射時閑良李勉偉柳葉箭邊四中筒介一部出身鄭益華貫一中邊二中筒介一部閑良朴師綸貫一中邊二中直赴會試閑良鄭碩賢邊三中木二疋閑良權甲金等三人貫一中邊一中各木布一疋出身朴普慶等十二人邊二中各箭竹四十介賜給
정조 16년
申耆以兵曹言啓曰依下敎衛內駕後禁軍及武藝別監內吹兼內吹近仗軍士等處饋粥之意敢啓傳曰知道
정조 16년
申耆以訓鍊都監言啓曰依下敎衛內將校軍兵等處饋粥之意敢啓傳曰知道
정조 16년
申耆以守禦廳言啓曰依傳敎本廳招搖旗差備將校軍兵等處饋粥之意敢啓傳曰知道
정조 16년
壬子九月十二日卯時上自楊州牧還宮擧動入侍時右承旨李家煥左副承旨徐榮輔右副承旨李文會記事官李海淸假注書金履載記事官徐有聞林景鎭檢校提學吳載純檢校直提學徐有防檢校直閣徐龍輔尹行任南公轍檢校待敎金祖淳以次隨駕上具戎服御東軒敎榮輔曰楊抱儒武等皆已待令乎榮輔曰已整待於門外矣上命試官行禮文所試官朴宗岳徐有隣沈煥之李文會沈晉賢南公轍金祖淳率應試儒生行禮訖上命以楊州厥包錫貢爲賦題懸題訖宗岳進前曰聖體若何上曰一樣矣仍敎曰諸試官依例隨駕試所承旨落後收券先捧者付差使員入送承旨則待畢捧持來而四更前可到闕外金虎門及興仁之門留門事分付可也上陞馬詣演武堂陞座武所試官蔡濟恭趙心泰李周鳳李堯憲率應射武士行禮訖濟恭進前曰日寒未已聖體若何上曰一樣矣濟恭曰膈氣何如上曰差勝矣上曰楊州邑基素稱大地而猶未免劫氣未知古人何所取而到今見之尤覺取舍之不差甚奇幸矣我國無百里開野而平臨大野四面廻抱豈有如水原者乎昨謁光陵朝帶拱揖氣像雄偉與水原略同矣濟恭曰水原則是千載一遇之地可與英陵比方而光陵局面亦極稀罕臣於年前自北路還朝也到祝石嶺見東南諸峯顯有光氣頓令心眼開明北來淸淑之氣盡萃於此以開億萬年吉基豈不休哉上曰北道陵寢地勢亦皆極好云矣濟恭曰此是肇王之基定以無學之神眼豈不極好乎上曰昨下諭民人等書卿見之乎濟恭曰聖澤均洽靡不庸極矣上曰必欲以實惠及民故特除還耗蓋欲給復則民結不過六百餘欲除身役則身役亦至輕云故不得不除各穀之耗而所蠲減者通計不少其在損上益下之道豈不愈於給復除役乎敎心泰曰試取規矩昨已言於左相須觀勢量宜四中以上若多則以四中爲直赴若少則竝三中爲直赴二中以下爲初試依此擧行命官以下落後修正榜目以來可也濟恭曰俄者御將禁射員之白衣者而鄕圍異於京試若禁白衣則應射者幾人乎上曰使之輪回換着亦無不可矣命拿入御營中軍具世績敎曰聞本營軍兵有毁撤民家藩籬以爲薪者致有民怨云身爲將領何不禁戢乎罪當棍治而念爾年老姑爲參酌本任則爲先汰去可也仍命御營大將趙心泰越俸一等出榻敎命書傳敎曰吏曹參議前望單子入之待下批牌招察任又命書傳敎曰陵寢邑試士皆有論賞之例本道觀察使徐鼎修地方官楊州牧使李敏采竝加資抱川縣監吳泰詹右職調用上曰禮曹判書前望單子入之待下批牌招察任出榻敎上曰後廂御營大將趙心泰復命間守禦使吳載純兼領仍爲兼察牌招聽傳敎出榻敎命榮輔頒軍令上改具軍服乘馬進發行十餘里許上降馬少駐命閣臣承史隨駕卿宰侍從以七言長律聯句御製起結詩曰地勢尊嚴天共大萬年洪業啓無疆命遣史官馳往左相所住試所受所作以來賤臣承命往還上乘馬進發到樓院晝停所御幕次命書傳敎曰諫長方在試所許遞前望單子入之待下批牌招察任又命書傳敎曰承旨前望單子入之待下批牌招察任又命書傳敎曰承旨以隨駕玉堂中久次及司僕正擬入上曰司僕正今日政差出出駕敎各營軍兵食代訖命榮輔頒軍令上乘馬進發命樓院民人等進前詢問疾苦駕到雙葛門峴以考喧羅卒之不能禁喧拿入考喧都事分付拿出駕到沙阿里坪降馬少駐改具戎服以部字內擊錚人太多拿入禁府都事嚴飭拿出上乘馬進發命書傳敎曰致祭承旨許遞前望單子入之待下批牌招察任又命書傳敎曰軍士房承旨許遞大駕入興仁之門弘化門由延生門還內諸臣以次退出
정조 16년
壬子九月十二日酉時上詣摛文院齋宿入侍時行都承旨洪明浩行左承旨李得濟行右承旨李祖承左副承旨李文會記事官李海淸假注書金履載記事官徐有聞林景鎭檢校提學吳載純檢校直提學徐有防朴祐源檢校直閣徐龍輔尹行任徐榮輔以次隨詣上具翼善冠衮龍袍乘輿出協陽門肅章門詣內閣御摛文院上命書傳敎曰稱以不着公服不爲登筵當該承旨遞差前望單子入之待下批牌招察任上曰楊州試所承旨持前後所捧試券與諸試官入侍可也賤臣承命出與試所承旨林濟遠試官朴宗岳徐有隣沈煥之沈晉賢南公轍金祖淳偕入進伏上曰夜漏已深諸試官分軸考試而以廣取爲主可也仍命兵曹判書李秉模刑曹判書沈頤之試官加差下入直玉堂金熙朝尹致性對讀官加差下出榻敎又命書榻敎曰藍浦縣監除朝辭赴任宗岳等考券訖祖承等坼名進讀楊州武試所試官趙心泰等修正榜目到闕外上命入侍賤臣承命出與心泰等偕入命書傳敎曰楊州抱川儒生試取時楊州居首賦三下幼學尹濟弘抱川居首賦三下幼學許珩竝直赴殿試楊州之次草三下幼學崔昌錫韓相殷抱川之次草三下幼學李尙賢楊達弘竝直赴會試兩邑武士則楊州閑良李道源等七人三分直赴殿試保人姜道文等十一人二分直赴會試抱川忠義衛崔光鳳等四人二分一體直赴會試而抱川之無一人直赴是豈特試之意乎明日比較其中居首一人直赴殿試行禮時至上乘輿出內閣詣眞殿行禮訖上乘輿由仁政門肅章門入協陽門還內諸臣以次退出
정조 16년
行都承旨洪明浩坐行左承旨李祖承坐右承旨申耆坐左副承旨洪義榮坐右副承旨朴奎淳坐直同副承旨金翰東坐直注書李海淸仕直一員未差假注書金履載仕事變假注書安廷善仕
정조 16년
藥房提調徐有隣行都承旨洪明浩啓曰誠展仙寢聖德冞光於奉先禮行眞殿宸慕克伸於見墻信宿回鑾移次致齋伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
李祖承都摠府言啓曰今入直內三廳武兼禁軍及軍兵中日習射請出標信傳曰知道
정조 16년
李祖承啓曰明日常參經筵取稟傳曰停
정조 16년
李祖承啓曰御營廳將官來言今日本廳軍兵日次私習云矣敢啓傳曰後日次爲之
정조 16년
傳于洪明浩曰奉命在外承旨許遞前望單子入之待下批牌招察任
정조 16년
承旨前望單子入之金翰東朴奎淳落點
정조 16년
李祖承啓曰新除授承旨金翰東方在罷散中何以爲之敢稟傳曰敍用
정조 16년
傳于李祖承曰今聞安春君西淸君皆以先朝陪從之人又爲陪從於今番陵行云令該曹食物題送事分付
정조 16년
傳于李祖承曰入格儒生明日待令
정조 16년
兵曹以申大謙爲御營中軍
정조 16년
以慶尙監司鄭大容狀啓壬子式陞戶砲手抄上停退令廟堂稟旨分付事傳于李祖承曰依狀請施行事回諭
정조 16년
申耆以兵曹言啓曰今番幸行時隨駕將校軍兵等犒饋依定奪以乾物分給之意敢啓傳曰知道
정조 16년
李祖承以成均館大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接中西學牒報則兼中學敎授李明淵兼西學敎授李殷模未肅拜當等學製俱不得設行云令政院稟旨擧行何如傳曰允
정조 16년
李祖承啓曰因成均館草記中西學當等學製限內不得設行令本院稟旨擧行事允下矣中學敎授李明淵西學敎授李殷模依定式禁推傳旨捧入而李明淵時帶臺職遞差傳旨捧入之意敢啓傳曰知道
정조 16년
李祖承以壯勇營言啓曰今番陵幸時本營隨駕將校軍兵乾犒饋依定式磨鍊分給之意敢啓傳曰知道
정조 16년
申耆以禁衛營言啓曰隨駕將校軍兵等處依定奪乾犒饋磨鍊分給之意敢啓傳曰知道
정조 16년
申耆以御營廳言啓曰隨駕駕前別抄兼內吹及將校軍兵等處依定奪乾犒饋磨鍊分給之意敢啓傳曰知道
정조 16년
申耆以守禦廳言啓曰今番隨駕將校軍兵等犒饋依傳敎以乾物磨鍊分給之意敢啓傳曰知道
정조 16년
壬子九月十三日辰時上御重熙堂右承旨入侍時行右承旨李祖承記事官李海淸徐有聞林景鎭以次進伏訖上命讀公事仍書判付訖命退承史以次退出
정조 16년
行都承旨洪明浩坐行左承旨李祖承坐直行右承旨徐龍輔坐左副承旨申耆坐直右副承旨洪義榮病同副承旨金翰東坐注書李海淸差祭一員未差假注書金履載仕李毅遠仕直事變假注書安廷善仕
정조 16년
金翰東啓曰大司憲徐龍輔持平嚴耆呈辭執義李東稷未肅拜掌令權坪趙彦喆在外持平金羲淳未署經監察茶時之意敢啓傳曰知道
정조 16년
傳于申耆曰都承旨入侍
정조 16년
傳于洪明浩曰入格儒生入侍
정조 16년
傳于金翰東曰奉命在外承旨許遞前望單子入之
정조 16년
注書李海淸差祭代以李毅遠爲假注書
정조 16년
金翰東啓曰左承旨李祖承謂有情勢緣故出去卽爲牌招何如傳曰允
정조 16년
以左承旨李祖承牌不進推考傳旨傳于金翰東曰其時承宣之不卽提稟在於此承宣罷職以後則豈敢以此引義乎此傳旨勿施申飭行公
정조 16년
以中學敎授李明淵西學敎授李殷模禁推傳旨傳于金翰東曰其中李明淵之今番疏啓可謂錚錚無論方略之當否其言則是如此臺臣徑遞可惜遞差傳旨勿施庠製嚴飭限內設行李殷模遞差後日政差出
정조 16년
傳于金翰東曰旣欲生還宜施終始之澤海州牧定配罪人李柱國特放
정조 16년
傳于申耆曰此非挾雜而何托以首討尹永僖之人而自首討已駭然則豈敢更如是齗齗乎況侵詆大臣之無難而拈出經幄無勢等語輕加以慨然之斥大抵大官異於庶官知無不言言無不盡卽其職耳永僖是玉堂則不以經幄呼之乎永僖非閱閥則固是無勢者流也摸索於言語文字之間以逞其跳踉之習者厥罪旣難恕且況政格卽在下之政格也造化之權何可拘掣今通猶備亞三兩堂而雖單參議獨政有特敎例必通擬善乎故相金致仁之奏曰近來人不識事體金石之政格自下無難放倒若於成命之事輒以謂不可揆以事面萬萬寒心云者誠格言也其時以此有申飭於諸臣則今番兩司長官通淸焉敢以不待長官之會議如是容說乎設或未諳格例有此上疏竝及於兩司長官可也獨提諫通者語不成說諫長諸通之中又獨提李家煥一人者尤驗其精神之專在家煥此則黨私也由前由後世道云云政是自道持平金羲淳亟施削職之典
정조 16년
以抱川入格擧子業武金宗福比較別單傳于李祖承曰直赴殿試捧傳旨原傳敎下添書事令政院知悉
정조 16년
以京畿監司徐鼎修啓本南部居良女韓召史所供撮其梗槪後錄馳啓事傳于金翰東曰往復該曹嚴査決給俾無更訴之弊爲旀鑄錢一款申飭何如則毋論委折以此等訴籲登聞其時次知擧行之該郞及計士等處各別嚴飭分付
정조 16년
以江原監司尹師國狀啓道內各邑災實分等令廟堂稟旨分付事傳于金翰東曰與田畓加俵事一竝依狀請施行事回諭
정조 16년
金翰東以吏曹言啓曰淳昌幼學林益源上言內以渠父加資事疊呈兩張而其中一張或有挾書處或有墨沫處其父年一曰八十六歲一曰八十四歲居住又爲相左莫重上言文字若是駭怪遐方愚氓雖不足深責事係風化移送法司詳査奸情照律嚴勘何如傳曰允
정조 16년
徐龍輔以兵曹言啓曰依下敎今番幸行時隨駕內吹螺赤及龍虎營兼內吹等處木綿依例施賞之意敢啓傳曰知道
정조 16년
徐龍輔以兵曹言啓曰政院啓辭標信去來何等重大而俄者東營集春營軍兵替代標信有還入之敎而未及承敎之前宣傳官已爲祗受則所當卽納標信仍以祗受之意來告則本院自當入稟擧行而宣傳官之更以標信任自往傳還入之意者事未前有萬萬驚駭當該宣傳官所當各別重勘而本院請推之外無他可施之罰何以爲之敢稟傳曰事過後從重決棍事命下矣依傳敎宣傳官朴友淵決棍十五度之意敢啓傳曰知道
정조 16년
徐龍輔以兵曹言啓曰楊州暗行御史書啓判付內申飭之下兵曹下屬之依舊討索於綠楊驛卒者無論前例之如何今番飭敎之下本兵所管之如是犯科可謂不可使聞兵判推考嚴加査出痛治懲後草記所謂標旗捧持軍之索前例於外邑尤爲痛惡除尋常嚴棍得情照律重治草記旗軍若此捧持之同情可知亦爲査治事分付事命下矣取見書啓則兵曹下屬輩於樓院初站綠楊驛卒擔當其供帳飯飧頗盛雖謂有從前謬規其爲殘驛之弊誠極不些標旗捧持軍朴四德稱以前例本牧色吏處初旣索賂再次加徵作門咫尺之地毆打該吏至爲狼藉若是侵漁之狀萬萬痛駭云故應問各人等處嚴加査問則本曹員役等所告內矣等糧饌旣有本曹例下之物自持往來已成規例今番飭敎之下尤焉敢少忽乎至於驛站供饋矣徒等雖欲徵索驛站旣無可給之名色豈可供給乎此則一番査問於畿營及各該驛一有差爽則死無足惜云京驛卒頭頭人吳守必等四名所供內矣身等以京驛卒步從隨到綠楊站近處炊飯次持糧米入綠楊見之則該站人爲待色吏略備酒肴矣身別無得喫之事而炊飯木及菜物得用於該站此莫非矣等不費一時煙價之計死無足惜云平丘驛吏咸一弘等三人所供內矣身等今番幸行敎是時以驛人馬領付色吏到楊州碑立隅炭幕近處則本驛所屬綠楊站驛卒等來謂曰幸行初經本站前路故爲接待色吏略有酒肴云云矣身等見之則肴是烹狗酒爲數器申飭之下雖是外站循例人事宜不可受喫而旣有熟設終不能退却矣等之罪無辭遲晩云標旗捧持軍朴四德所供內矣身非步下捧持卽標旗使令名色而以衛軍定送者也今番幸行時隨到楊州而豎旗抹木待令色吏處欲索前例錢五錢托以抹木之不堅固略干毆辱以致現發於御史之行莫非矣身之罪何敢發明云標旗捧持金德瑞等四人所供內矣身等標旗捧持擧行而至於捧持軍擧行各異初不相干亦無與外邑吏相關之事雖欲索賂實無可執之言雖以今番言之旣有本曹所下糧資自裹自食雖非今番索賂之例實爲無之無辭可達云今番幸行時京外肅然莫不悚息而愚頑吏卒有此所犯其爲痛惡非比尋常京驛卒頭頭人吳守必等及平丘驛吏咸一弘等一竝決棍以懲日後捧持軍朴四德嚴棍後移法司照律捧持金德瑞等渠所發明固不足信而推以事理恐不無據姑爲嚴飭放送之意敢啓傳曰知道
정조 16년
徐龍輔以刑曹言啓曰因兵曹草記索賂驛屬之捧持軍朴四德移法司照律事命下矣取考律文則大典通編支供條有曰人情價物濫徵作弊者徒三年依此律朴四德黃海道長淵府徒三年定配卽爲押送之意敢啓傳曰如渠蟣蝨豈可定配乎海西島中定送鎭卒可也
정조 16년
徐龍輔以備邊司言啓曰慶尙監司鄭大容災實分等狀啓有草記稟處之命矣取見其狀本則晉州等三十三邑置之尤甚慶州等二十二邑置之之次安東等十六邑置之稍實仍以爲三農俱病一路通歉各樣災頉十分査櫛務從精實後應俵結數追于陳聞爲辭而他餘條件竝爲後錄矣其一面里分等旣多已例今年亦爲面里區別然後虛實無相蒙之弊事也其一最尤甚被災十一邑尤甚面里新還旣因特敎折半停退而他餘尤甚邑尤甚面里與最尤甚不甚懸殊新還尤甚邑尤甚面里一倂折半停退尤甚邑之之次里之次邑之尤甚里三分一之次邑之之次里稍實邑之尤甚里四分一停退至於舊還無論三等邑竝令停退事也其一今年田穀到底失稔萬無本色準捧之勢尤甚之次稍實邑以相當穀限折半準折代捧事也其一山倉餉還災民遠輸不可不念今年分給條限三分二捧留平倉事也其一被災最甚民情遑急處無論尤甚之次隨其緩急歲前救急春後設賑所入賑穀追于陳聞事也其一拯劣米所在之邑皆是沿邊被災處當此大歉如欲督捧則必致繹騷一依舊還例停退事也其一推奴徵債依前防塞事也其一定配罪人限明秋勿定配所於尤甚各邑尤甚邑到配者移配他道有乙亥已例亦令該曹移配於年事稍實道內事也分等依狀請施行而今年穡事之失稔嶺南爲尤甚嶺南之中沿海爲最尤甚朝家之軫念周恤必靡不用極然後民情庶可恃以安頓面里分等旣多已例日前湖西道伯之以此爲請亦已許施況嶺南乎但面里難以勝數分等難以的當申飭道臣區別之際十分詳密爲宜最尤甚十一邑特敎蠲減之外尤甚邑尤甚面里新還一倂依最尤甚例許令折半停退尤甚邑之之次里之次邑之尤甚里三分一之次邑之之次里稍實邑之尤甚里四分一停退雖似煞有條理大抵甲者乙者屢千石當納之穀分析其每名三分之一已屬至難之事況四分一不特官長之聰明易眩雖當納之民猶不省其分數之何居如是之際只足爲吏緣爲奸之資於民未足爲實惠無寧以寧失之義竝三分一停退恐或差勝至於舊還如許災年不可議到竝令停退田穀之限折半相當穀代捧山倉餉還之三分二捧留平倉尤甚之次之隨其緩急歲前救急春後設賑拯劣米之依舊還例停退推奴徵債之依前防塞竝依狀辭準施定配罪人令該曹移配爲益則不多騷擾則反甚不必如是已到配者勿論從今以後定配罪人限明秋勿定配所於道內尤甚邑之意分付法府法曹爲宜各道道臣分等狀聞仰請令廟堂稟處便同不易之典而今此道啓直稱後錄啓聞初無廟堂稟處之語事體所在萬萬未安慶尙監司鄭大容從重推考何如傳曰允
정조 16년
金翰東以壯勇營言啓曰京外文報自有規模本營狀牒亦有已例而卽見慶尙監司鄭大容報本營關子到付狀則忽以半張紙不具書目單牒呈報來者揆以體例萬萬未安有關後弊慶尙監司鄭大容爲先從重推考何如傳曰允
정조 16년
徐龍輔以訓鍊都監言啓曰依下敎駕前細樂軍十九名等處各木綿二疋式依兼內吹例施賞之意敢啓傳曰知道
정조 16년
徐龍輔以訓鍊都監言啓曰今番光陵幸行時隨駕將校軍兵及武藝別監等犒饋依定奪以乾物磨鍊分給之意敢啓傳曰知道
정조 16년
徐龍輔以御營廳言啓曰依下敎本廳兼內吹三十名及駕前細樂手十九名等處各木綿一疋施賞之意敢啓傳曰知道
정조 16년
徐龍輔以御營廳言啓曰臣謹依傳敎與參試官李堯憲南小營眼同試取抱川擧子四人柳葉箭一巡比較後優等一人別單書入之意敢啓傳曰知道
정조 16년
金翰東以刑曹言啓曰金重淳趙德涵等臺啓批旨有斯速停啓以爲發配之地事命下矣臺啓今已停止金重淳咸鏡道北靑府趙德涵平安道熙川郡竝定配所卽爲押送之意敢啓傳曰知道近日北道編配夥然金重淳平安道趙德涵黃海道更定配所可也
정조 16년
金翰東以義禁府言啓曰海州牧定配罪人李柱國特放事承傳啓下矣李柱國卽爲放送事分付該道道臣之意敢啓傳曰知道
정조 16년
吏曹啓目淳昌幼學金致星等上言內辭緣竝置之何如判付啓七十古來稀況八十乎況九十乎又況百歲乎禮天子就天下百歲以上人所居往訪之旌其門其尊年之意有如此偏邦之樞銜何靳俄於兵曹回啓有措辭判下者卿其取考此後依此申明定式兵曹一邊付樞銜卿曹一邊贈追榮以倣古禮以尊人瑞爲良如敎又啓目任實幼學晉泰文等上言內辭緣竝置之何如判付啓果漏特加爲良如敎
정조 16년
兵曹啓目梁山幼學金聲樂上言內辭緣置之何如判付啓百歲老人勿拘地處卽付樞銜仍爲追榮旣有下敎則何以獨漏是隱喩先自此人卽爲擧行口傳下批吏曹竝以知悉爲旀此外八道百歲以上如有未付樞銜者竝與當贈內外姓與名使卽報來隨卽口傳下批以示朝家尊年之意此後依此定式擧行爲良如敎又啓目靈光幼學高應鵬上言內辭緣置之何如判付啓旣經臺侍則厥父之付樞銜格式卽然何論人言有無乎旣付樞銜則又當以朝官陞資渠之所訴似然依願施行爲良如敎又啓目淳昌幼學李龍彬上言內辭緣査問本道狀聞後處之何如判付啓老人之事不可遲待道査卿其取考京籍如相準卽爲口傳下批爲良如敎又啓目楊州幼學李潤元上言內辭緣置之何如判付啓猥則猥矣依允樞銜則卿其依他例施行爲良如敎又啓目南原幼學黃千淸上言內辭緣置之何如判付啓依李潤元上言判付爲之爲良如敎
정조 16년
刑曹啓目衛外擊錚人李聖郁所供如此上裁何如判付啓恤四之政抑强之道徐有鍊兄弟非理肆頑之罪各別嚴治然後無目者可洩無告之冤而一邊之言不可取信卽令道伯發遣褊裨摘奸明日內狀聞而下去褊裨萬一顧護班族不以實告則卽其地定配嚴刑二次此意竝以嚴飭行會爲旀如非當禁之地則訟官所官亦可痛駭職姓名亦爲指名現告狀聞事分付爲良如敎
정조 16년
刑曹啓目衛外擊錚人金得遠所供如此上裁何如判付啓分付山在官卽爲公決俾無更訴之弊事行會爲良如敎又啓目衛外擊錚人丁宗業所供如此上裁何如判付啓分付山在官卽爲公決俾無更訴之弊事行會爲良如敎
정조 16년
刑曹啓目猥濫擊錚人抱川成乙柱等原情勿施僧一成寺弊事令本道詳査決處何如判付啓竝只依允爲旀近來擊錚猥濫之弊申飭何如則可以上言之事輒皆鳴錚民習極爲無嚴此必考喧羅卒容奸之致首隷捉來嚴治爲旀泰仁姜德儉事問于所謂五監司及一御史從公決給而侵詆營邑之罪有關風化依所啓施行爲良如敎
정조 16년
京畿監司徐鼎修啓本擊錚罪人鄭一復捧供馳啓事判付內嚴飭山在官從公決給俾無更訴之弊爲良如敎又啓本擊錚罪人良女李召史捧供馳啓事判付內嚴飭山在官從公決給俾無更訴之弊爲良如敎
정조 16년
行司直吳載純疏曰伏以展禮仙寢克伸聖慕鑾蹕穩旋玉體彌康臣民慶忭曷有其極臣於日前帳殿伏蒙天恩特加一階爲輔國崇祿大夫臣聞命震駴直欲鑽地而不可得也噫臣稟性疎鈍無才蔑識始不過常調一門蔭而晩暮之後濫竊科第惟期投閑置散筋力奔奏以爲一半分報效之圖不意八九年來秩漸崇顯爵益華要隆恩至渥愈往愈摯譬如天地之澤膏露甘雨不遺於散木凡卉而以之霑濡以之長育誠不知如臣賤品所以得此於聖明之世也臣仰感洪造稱塞無路俯怵微分傾躓是懼夙夜焦心若隕淵谷至於輔國峻秩地望自別尤非人人所可輒授且臣之當時陪扈直是庶僚之常分無足記有於旣久而今此誤恩豈聖朝愛嚬笑之政乎噫臣以逮事先朝之蹤猥膺逈踰常格之寵追惟曩日伏不勝隕塞之忱而竊念名器之重上固不可以濫施下固不可以冒受則聖恩雖出於感舊私心益切於循墻伊後屢登前席而嚴畏囁嚅不敢陳懇冒沒秪肅徒憎惶愧玆敢略控短章仰瀆崇嚴伏乞天地父母特垂鑑諒亟收臣新授資秩以卒終始生成之澤不勝幸甚云云答曰省疏具悉卿其勿辭行公
정조 16년
壬子九月十四日辰時上御誠正閣軍士房承旨與入格儒生入侍時右承旨申耆假注書金履載記事官徐有聞林景鎭進士姜彝天吳泰曾李日煒生員黃基天李鈺以次進伏訖上曰都承旨右副承旨同副承旨入侍出榻敎賤臣承命出與行都承旨洪明浩右副承旨朴奎淳同副承旨金翰東偕入進伏上敎耆曰今日傳香已爲之乎耆曰姑未爲之矣上曰退去傳香可也耆先退上命彝天等進前詢問姓名及做賦表策各幾首訖敎泰曾曰汝之文與筆甚異於人異於人則易令人開眼必早晩登科矣敎日煒曰汝則屢選於應製故紙面甚熟而猶未知汝面矣今見汝相貌甚好須努力於擧業期於成功可也命退受賞格彝天等以次先退上敎奎淳曰方此陶鎔之時實有乏人之嘆故近日三加資皆出特旨予則有意而然矣敎翰東曰近日住何處乎翰東曰連住旅邸矣上曰俄見嶺伯狀啓安寵本事可謂脫空右副日前之疏亦不免爽實矣奎淳曰臣則只見嶺儒抵太學通文而疏陳之而已事實之相左與否臣何可知之乎上曰嶺伯狀本當在政院出而見之可也命書傳敎曰傳香承旨馳詣宗廟景慕宮奉審摘奸以來命明浩讀公事判付訖命退承史以次退出
정조 16년
行都承旨洪明浩坐行左承旨李祖承坐直右承旨金履成解由啓辭未下左副承旨徐榮輔未肅拜右副承旨李庚運未肅拜同副承旨金翰東坐直注書李海淸仕一員未差假注書李毅遠仕直事變假注書安廷善仕
정조 16년
金翰東啓曰大司憲持平一員未差執義李東稷未肅拜掌令權坪趙彦喆在外持平嚴耆呈辭監察茶時之意敢啓傳曰知道
정조 16년
金翰東啓曰明日常參經筵取稟傳曰停
정조 16년
金翰東啓曰今番幸行時問安班不參卿宰罷職現告中副司直李鎭復開城留守丁範祖當入而不入副摠管李東郁宜拔而混捧擧行之顚錯臣等誠不勝其惶恐原傳旨改付標以入之意敢啓傳曰知道判敦寧一人外又如是其當入不當入之相混殆若取捨然後弊所關不可無飭當該承旨遞差重臣則日昨已自首因政院之不捧今始登徹至於兩宰臣則恬然晏如或後時强爲或訖無一言莫曰微事獨不關於廉防與分義乎豈特添書傳旨而已乎行副司直李鎭復開城留守丁範祖竝施不敍之典
정조 16년
李祖承啓曰右承旨徐龍輔今日不爲仕進卽爲牌招何如傳曰許遞
정조 16년
以左副承旨李家煥牌不進罷職傳旨傳于李祖承曰許遞
정조 16년
傳于金翰東曰承旨前望單子入之待下批牌招察任
정조 16년
承旨前望單子入之徐榮輔金履成李庚運落點
정조 16년
備忘記淸州營將李敬進下直長弓一張長箭一部片箭一部筒兒一箇賜給
정조 16년
傳于金翰東曰右承旨入侍
정조 16년
傳于金翰東曰左承旨入侍
정조 16년
傳于金翰東曰貴主祠宇每欲一拜而遲延至今矣今日領敦寧家延諡時旣遣承旨致祭於貴主祠宇宜有優禮之寵典設宴時一等賜樂遣史官宣醞
정조 16년
李祖承以成均館同知館事大司成意啓曰今九月初九日儒生課試過齋後更稟事命下矣今已過齋日字令政院稟旨擧行何如傳曰文任已令牌招矣
정조 16년
傳于李祖承曰弘文提學牌招
정조 16년
李祖承啓曰弘文提學徐有隣牌不進推考傳旨今方捧入而九日製命下之後如是違牌事甚未安更爲牌招何如傳曰允
정조 16년
李祖承啓曰弘文提學徐有隣旣已承牌藝文提學李秉模卽爲牌招以爲同參考試之地何如傳曰允
정조 16년
傳于李祖承曰同副承旨持此御題與弘文提學偕往泮宮試取以來
정조 16년
傳于李祖承曰政官牌招開政
정조 16년
金翰東以兵批言啓曰行司直吳載純旣已陞資係是輔國當爲知中樞啓下而時無見窠依例作闕下批之意敢啓傳曰是誰之孫旣爲當資何可降付知樞判府事加設啓下可也
정조 16년
以吏曹參判李秉鼎參議徐益修牌不進推考傳旨及罷職傳旨傳于金翰東曰情勢似然許遞
정조 16년
有政吏批判書李文源進參判未差參議未差行左承旨李祖承進以李洪載爲大司憲權以綱爲大司諫洪克浩爲持平申馥爲修撰金文淳爲同經筵李相璜爲西學敎授朴祐源爲吏曹參判申耆爲吏曹參議宗簿直長柳宣陵直長南省老相換李師中爲內贍直長金仁柱爲童蒙敎官
정조 16년
兵批判書李秉模參判洪明浩病參議未差參知兪漢謨入直進同副承旨金翰東進判府事吳載純副護軍李得濟副司直徐龍輔林濟遠李庚運李文會朴奎淳張至冕副司果申應漢李秉淳以上竝單付
정조 16년
金翰東啓曰檢閱林景鎭謂有身病陳疏徑出原疏纔已退却矣依定式禁推傳旨捧入之意敢啓傳曰分揀
정조 16년
李祖承以奉常寺都提調提調意啓曰東籍親耕田所種稻打作則所出爲四石三斗豆打作則所出爲一石五斗太打作則所出爲一石八斗皮唐黍打作則所出爲二石十斗之意敢啓傳曰知道
정조 16년
李祖承以刑曹言啓曰金重淳趙德涵等定配所草記傳曰北道編配夥然金重淳平安道趙德涵黃海道更定配所可也事命下矣依下敎金重淳平安道泰川縣趙德涵黃海道松禾縣更定配所卽爲押送之意敢啓傳曰知道
정조 16년
判敦寧李敏輔疏曰伏以霜露肅凜聖孝克伸於展陵風日晴佳輿情胥欣於旋蹕臣强策衰朽幸廁衛列私心榮抃曷有其旣第臣於諸卿宰勘罷之命竊有所萬萬兢愧者不敢不據實自暴焉蓋臣摠管旣解之後事當卽就候班雖緣急切未及周旋而若其問安闕參臣與諸臣一也惶隕靡措落後入來及其現告之出也臣獨免焉反復思惟莫得其說豈以臣摠管遞代之文蹟始頒於夜分之際故處之以陪衛之列有所區別於其中耶在臣私義宜卽自列而唐突煩瀆亦涉難安徊徨趑趄至於經宿而終不敢以事會之已過厭然自在玆不得已冒入短章仰冀垂察伏乞聖明亟勘臣罪以肅朝綱云云答曰省疏具悉意謂同入於現告今聞無端取舍果涉斑駁該房承旨推考然卿老人也驅馳之餘摠管之遞免且在夜分揆以事勢未參不足深咎卿其勿辭行公今聞卿疏昨已到院而政院退却始因入侍承宣之言知之而尋見當該承旨從重推考
정조 16년
刑曹參議徐榮輔疏曰伏以臣於持平金羲淳之疏竊有所萬萬難安者原疏雖未得見以批旨下者觀之其指斥諫長通望之失當槪可領略臣亦新通中一人司直之地旣論通擬之違越格例則臣豈敢以撞着之不在臣身見職之異於臺銜而晏然仍冒自壞廉防乎臣方在閣直而諸僚適皆承命出他推移無路竟日泯伏今始拜章徑出伏望聖慈俯察微諒亟命遞改臣所帶秋銜仍治臣擅離之罪以肅朝綱以安私分不勝幸甚云云省疏具悉爾其勿辭察職
정조 16년
副校理宋翼孝副修撰尹致性等疏曰伏以臣等昨伏見傳敎下者有持平金羲淳削職之命臣等奉讀數三竊不勝愕眙之至臣等旣未見原疏其遣辭之如何雖不敢知而大抵尹永僖之當初負犯關係至重畿沿薄竄雖緣他罪今此全釋實出於萬萬意外公議所在孰不駭憤而況彼臺臣以首討之人豈可視以尋常默無一言乎至於經幄無勢等語未見大臣之失言而謂之慨然者不害爲勤攻之規則歸之侵斥不亦過乎雖以諫通事言之未諳格例不過新進生疎之致而諸通中獨提一人臺臣之意苟有不愜則亦何敢只顧黨私之嫌不效無隱之忱乎設或下語過當有所不槪於聖心其在來諫之道不宜過加摧折而批旨不下責敎截嚴罪重譴削處分過中其有欠於包容之聖德當如何哉臣等忝在論思之列不任憂愛之悃猥此聯陳短章仰瀆崇嚴伏願聖上亟加三思特寢金羲淳削職之命以光聖德以恢言路千萬幸甚臣等於治疏將上之際又伏聞海州定配罪人李柱國有放釋之命渠之罪犯何等深重而島棘之典成命旋寢善地之竄王章又屈而曾未幾何遽蒙特宥聖意雖出於好生輿憤益切於失刑亦伏望亟命收還使負國蔑法之徒知所懲畏焉云云省疏具悉胡甚大事左發右出如是齗齗不已乎金義淳削職猶以爲太寬況還收乎尾陳事亦爲不允
정조 16년
正言李明淵疏曰伏以禮展仙陵回鑾萬安臣民歡賀曷有其旣仍伏念臣之臺端難安不可以一二計頃者猥陳一疏略獻二說而上款不惟未蒙允可伊後院官處分轉加嚴峻至有洪樂游絶島永配之擧夫永僖所犯雖使渠自解終不免關係劇逆而樂游所執擧一國共觀竟只是嚴愼隄防則在朝家消絶培植之分不待多辨而今因永僖全救之爭難反施重典於嚴討之人者是誠何如勸懲耶臣忝居言責其言苟果有一分槪格之力殿下之愈行顚倒政令豈致此甚哉此臣之難安一也下款所請禁酒諸條果皆有牽掣難行之端誠如聖批指敎而試可乃已唐堯用之於治水大事矧玆一號令事而豈獨無參酌闊狹可試之道乎只緣臣才疎言輕目下裕民食救荒歲切急之務未免延拖無施行之期此臣之難安二也日前牢信謬例願切陪扈追呈隨駕之單致令銓堂被推昧於儀典擧行顚錯卽臣之罪而諉罰該曹臣獨倖逭連値事故竝闕避嫌此臣之難安三也庠生困頓卽臣昨日事也誤恩躐陞今爲敎授設場考卷豈非宿願而第是例以玉署官兼帶之銜則如臣僨錄中人何敢自處以玉署而冒膺其兼銜乎所以前後除旨蠢動不得而乃者因此自政院捧入臣臺職遞差傳旨矣臺官去就與他自別雖因他事旣經遞差之請則恐不可仍爲蹲冒也決矣此臣之難安四也顧臣愚陋本非諫官材而有此難安者至四則安得不籲天乞解以求其得安私分乎伏願殿下俯諒微懇亟遞臣臺銜亦命刪改臣中學兼職以重官方焉臣於冀乞之章復事覶縷極知煩猥而區區寸誠竊附匡救倘垂採納庶光聖德前持平金羲淳疏語臣姑未得其詳而竊伏觀傳敎下者槪可知又因討永僖而被罪矣至於大臣事政官事無論其言之偏倚過不及當此俗習工默之時孑然抗疏能爲官師之規者介直可尙誠淸朝之美事也大臣亦必樂聞政官亦必甘受而摧折臺言爲累大聖人政德則大矣臣願金羲淳削職之命特爲還收光示轉環之量廓恢來言之路焉李柱國恩造何如生成何如昨夏摠戎使甄復也臨筵惻怛之敎實令傍人亦爲之感泣悚慄而又有近日之犯至被島配之典則可謂木石於頑而豚魚之不若矣生還死還不足爲恤何遽有此放送之命耶亦願仍置以作群下辜恩慢命者之戒也云云省疏具悉言不惟逆于耳文何其礙於眼所謂難安四條太涉張皇至於附陳兩條亦非矣金羲淳之挾雜嗜黨敢謂之介直可尙乎李柱國之竄配宥釋出於尙寬之好意思則爾乃曰生還死還不足爲恤者新進詞鋒何太迫切非不知卽賜處分而全篇旣異於羲淳間有不效俗垢之句語以此姑安徐爾其勿辭察職
정조 16년
壬子九月十五日申時上御重熙堂右承旨入侍時右承旨申耆假注書李毅遠記注官金良倜記事官徐有聞以次進伏訖上問注書誰也耆對曰李毅遠也上命書正言李明淵梁山郡守成種仁疏批訖上曰禁府一經歷李普源拿問重勘出榻敎命退承史以次退出
정조 16년
壬子九月十五日申時上御重熙堂左承旨入侍時行左承旨李祖承記事官李海淸記注官金良倜記事官徐有聞以次進伏訖上曰政官牌去來知入可也賤臣承命出回奏曰判書今已承牌而參判參議姑無牌去來矣上曰試所捧券今爲幾軸如滿十軸弘文提學先爲持入事分付可也賤臣承命出傳命退承史以次退出
정조 16년
壬子九月十五日酉時上御誠正閣科次入侍時右承旨申耆同副承旨金翰東記事官李海淸記注官金良倜記事官徐有聞弘文提學徐有隣藝文提學李秉模直閣南公轍副校理宋翼孝副修撰尹致性以次進伏訖上曰進前考券可也有隣等進前考試上曰捧券此多藝文提學分考可也考試訖上命書傳敎曰九日製居首三下生員李鈺直赴會試草三下進士吳泰曾生員安光集各給二分次上生員韓啓重進士李光顯各紙二卷賜給命提學及對讀官先退命耆書傳敎曰昨見東伯狀啓平蔚爲尤甚三陟爲其次與其臨歲停糴曷若依一副規模預先發令使民曉然知之得以安其心息其肩之爲公私兩便新還折半或三分一間令道臣就其諸邑中區別面里略綽排比次次分等停退後狀聞外此諸邑面里之不得不停還處以其意見拔例狀聞大抵此道臣久於其任熟諳物情以接濟之方欲一委之須知此意無濫無不及要以濟我東民爲心事令廟堂嚴飭分付上曰入格儒生明日來待出榻敎上曰右副承旨洪義榮許遞前望單子入之待下批牌招察任出榻敎命退承史以次退出
정조 16년
行都承旨朴祐源未肅拜行左承旨李得濟坐直行右承旨李祖承坐左副承旨徐榮輔內閣直右副承旨李庚運坐直同副承旨金翰東坐注書李海淸仕直一員未差假注書李毅遠仕事變假注書安廷善仕
정조 16년
金翰東以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李庚運啓曰大司憲李洪載執義李東稷牌不進掌令趙彦哲持平洪克浩在外掌令一員未差持平嚴耆呈辭監察茶時之意敢啓傳曰知道
정조 16년
李庚運啓曰明日常參經筵取稟傳曰停
정조 16년
金翰東啓曰禁衛營將官來言今日本營軍兵日次私習云矣敢啓傳曰知道
정조 16년
金翰東啓曰御營廳將官來言今日本廳軍兵日次私習云矣敢啓傳曰知道
정조 16년
李庚運啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 16년
傳于李庚運曰抄啓文臣九月朔親試及試射兼行於明日
정조 16년
傳于李祖承曰未肅拜承旨許遞前望單子入之待下批牌招
정조 16년
傳于金翰東入格儒生入侍
정조 16년
傳于金翰東曰兵曹參判前望單子入之
정조 16년
兵曹參判前望單子入之洪明浩落點
정조 16년
傳于李庚運曰承旨前望單子入之
정조 16년
傳于李庚運曰承旨房仍
정조 16년
以左副承旨徐榮輔牌不進罷職傳旨傳于李庚運只推更爲牌招
정조 16년
傳于李庚運曰同副承旨入侍
정조 16년
傳于李庚運曰在外玉堂許遞前望單子入之待下批牌招察任
정조 16년
玉堂前望單子入之修撰洪樂恒落點
정조 16년
徐榮輔啓曰掌令權坪下諭後過限不上來依定式遞差傳旨及禁推傳旨捧入之意敢啓傳曰知道禁推分揀
정조 16년
兵曹口傳政事副司直單洪義榮
정조 16년
以京畿監司徐鼎修啓本抱川李聖郁山訟摘奸後圖形上送事判付內觀此狀辭雖曰坐立彼此俱見必有入葬之先後刑判招問營裨論理回啓爲良如敎
정조 16년
李庚運以弘文館言啓曰新除授修撰申馥時在慶尙道安東地經筵入番事緊請斯速乘馹上來事下諭答曰依啓
정조 16년
李得濟以兵曹言啓曰僉知中樞府事金處坤李義彬俱以在外未上來兼司僕將李周鳳時帶宣傳官職務相妨呈狀乞遞竝改差何如傳曰允
정조 16년
判府事朴宗岳箚曰伏以輦過之路駐蹕設科而只許楊抱人赴試者亶出於慰悅兩邑儒武之盛意也事體之重大顧何如而卽聞兩邑入格儒生多有未準式云未準三式則不許赴擧乃是金石之典近來士習不古肆然冒赴極爲無嚴而亦關後弊之無窮臣謂令畿營考出帳籍其未準三式者亟命拔榜以重科規焉臣忝叨主試旣有所聞不敢不言伏乞聖明俯加諒察特賜施行幸甚幸甚取進止答曰省箚具悉卿懇越格參榜者果多有其人云則如卿主試者似欲如是釐正亦不可徑先拔榜令該道査聞儒生設欲冒入旣有禁亂官則焉敢諉之以紛沓中未及致察乎當該守令之罪亦爲査啓事分付道臣仍傳曰此批答遣史官傳諭
정조 16년
吏曹參議申耆疏曰伏以臣地閥孤寒人品荒劣同朝無墻壁之依爲官蔑絲毫之長而適會承乏遍歷淸貫每一點檢罔非踰涯此豈臣萬一所自致哉特以我殿下天地於臣父母於臣自在蔭路已蒙洪造及通科籍愈被寵光三司未五朞官躋下大夫周旋近密又多年所遇事則輒賜牖誨有罪則曲加容貸偏覆之恩結草難酬過福之災集木是懼至若榮塗上更進一步實非臣妄想所到區區此心庶質神明不意選曹佐貳之命忽下於千萬夢想之外恩愈摯而感淚無從官愈濫而私心轉慌俯仰踧踖置身無地竊伏念天官之任有國所重通塞臧否必責三銓苟非鑑識足以辨別賢愚氣力足以激揚淸濁則莫能盡其職焉上不可以輕授匪人下不可以遽膺謬選也明矣前輩名碩固多力辭乃已況今朝象日下人心不古尤宜博採公議極擇峻望俾贊聖朝平明之治而乃以臣歷淺才疎百無肖似者苟然充擬不少留難此何異於許僬僥之擧重責矇瞍而察微也哉今若貪戀榮寵怵畏義分從他濫竽之譏不念循墻之戒則朝論之嗤點已無可言聖簡之玷累倘復如何且臣涉世昧方無事得謗居恒惴惴如臨淵谷顧此銓選之職最是睢盱之地則畢竟薤粉勢所必至雖殿下特賜矜憐牖誨之容貸之恐無以隨處庇覆幸卒生成之澤也昨蒙恩點退自筵席門鑰旣下逬出無路百回趑趄竟至肅命殆若不自揣量揚揚昌居者然自顧慙悚達宵未已玆敢略構短章仰瀆崇聽言雖荒拙懇由衷曲伏乞聖明俯垂矜諒特命鐫改臣新授職名以重官方以安賤分不勝大願臣無任云云省疏具悉爾其勿辭察職
정조 16년
壬子九月十六日卯時上御誠正閣同副承旨入格儒生入侍時右副承旨李庚運同副承旨金翰東記事官李海淸記注官金良倜記事官徐有聞入格儒生生員李鈺進士吳泰曾生員安光集以次進伏訖上曰儒生進前可也李鈺進前奏姓名上曰前後所做表策各爲幾首乎李鈺曰表爲五百策爲百餘首矣吳泰曾進奏姓名上曰表策爲幾首詩亦爲幾許首乎吳泰曾曰表爲數百策不滿五十詩爲七百首矣安光集進奏姓名上曰所做表策亦爲幾首光集曰表爲二百策爲五十首矣庚運曰入格儒生中李光顯韓啓重姑未待令矣上曰爲見儒生侵早殿座則來待之命在於昨夕而儒生之至今未及待令極爲駭然矣仍命書榻敎曰入格儒生中未及待令人賞格勿施不能檢飭之大司成推考入直久任郞廳汰去館吏下屬令攸司嚴治命退諸臣以次退出